KIRJALLINEN KYSYMYS E-3263/02

esittäjä(t): Erik Meijer (GUE/NGL) komissiolle

(19. marraskuuta 2002)

Aihe: Liikenteen ja teollisuuden päästöt saastuttavat viljelykelpoista maaperää, mistä johtuen ihmisten ja eläinten ravinnossa esiintyy muita öljyjä kuin kasviöljyjä

1. Onko komissio tietoinen siitä, että Sveitsissä Zürichin kantonissa on tehty laboratoriotutkimuksia mineraaliöljyjen saastuttamista elintarvikkeista sekä näiden mahdollisesti aiheuttamista sisäelinten kuten maksan tulehduksista? Tulehduksia todettiin rotilla, jotka olivat syöneet mineraaliöljyjen saastuttamaa ruokaa. Tutkija Koni Grob julkisti tiedot lokakuun lopussa Fresenius-Akatemian järjestämässä ravintoasiantuntijoiden kongressissa Mainzissa Saksassa.

2. Onko komissiolla tarkempia tietoja nautaeläinten vatsasta tehdystä tutkimuksesta, jossa tutkija olettaa, että peltoja ja laidunmaita saastuttavat diesel-moottoreiden suodattimien läpi pääsevät nokihiukkaset, jotka joutuvat rehuun ja nautaeläinten vatsaan ja lopulta lihaa syövien ihmisten ravintoon?

3. Voiko komissio vaikuttaa siihen, että sveitsiläisen jatkotutkimuksen avulla selvitetään mahdollisimman tarkasti seuraukset, joita aiheutuu muiden kuin kasviöljyjen esiintymisestä ravinnontuotantoon käytetyssä maaperässä?

4. Onko sveitsiläisen tutkimuksen perusteella syytä pyrkiä tuottamaan turvallisia elintarvikkeita suojelemalla viljelymaata liikenteen ja teollisuuden vaikutuksilta? Olisiko aiheellista kiinnittää huomiota vaarallisiin mineraaliöljyihin eikä ainoastaan jo tunnettuun dioksiiniin?

5. Mihin konkreettisiin toimiin komissio voi ryhtyä asiassa? Miten se voi edistää ja koordinoida toimia EU:n, sen jäsenvaltioiden ja niiden paikallishallintojen tasoilla?

Tietolähde: Handelsblatt News am Abend, 1.11.2002

David Byrnen komission puolesta antama vastaus

(15. tammikuuta 2003)

1. Komissio on tietoinen Sveitsissä Zürichin kantonissa tehdyistä laboratoriotutkimuksista, joissa on kartoitettu mineraaliöljyjen esiintymistä rehuissa ja elintarvikkeissa. Elintarvikealan tiedekomitea antoi 22. syyskuuta 1995 lausunnon mineraalihiilivedyistä ja synteettisistä hiilivedyistä. Komitea totesi saatavissa olleista tiedoista ilmenevän, että eräät mineraaliöljyt ja synteettiset öljyt ja vahat kertyvät ympäristöön ja aiheuttavat toksisuutta.

2. Mineraaliöljy koostuu pääosin alkaaneista ja vähäisestä määrästä aromaatteja, joihin myös polysykliset aromaattiset hiilivedyt (PAH) kuuluvat. Elintarvikealan tiedekomitea antoi 4. joulukuuta 2002 lausunnon riskeistä, joita elintarvikkeissa esiintyvät PAH-yhdisteet aiheuttavat ihmisten terveydelle. Komissio päättää nyt tarvittavista toimenpiteistä, joiden avulla kyseisten yhdisteiden esiintymistä elintarvikkeissa voidaan vähentää kansanterveyden suojelemiseksi.

Sen lisäksi jäteöljyhuollosta 16 päivänä kesäkuuta 1975 annetussa neuvoston direktiivissä 75/439/ETY(1) kielletään

- jäteöljyjen päästö sisämaan pintavesiin, pohjavesiin, rannikkovesiin ja viemäri- tai kuivatusverkostoihin;

- jäteöljyjen säilytys tai päästö, joka vahingoittaa maaperää, sekä jäteöljyjen jalostuksesta syntyvien jäännöstuotteiden valvomaton päästö;

- jäteöljyjen jalostus silloin, kun siitä aiheutuu ilman pilaantumista, joka ylittää olemassa olevissa säännöksissä määritellyn tason.

3. Monissa elintarvikkeissa esiintyy hiilivetyjä vähäisinä määrinä, mutta niiden alkuperää ei useinkaan tunneta. Osassa tapauksista nämä hiilivedyt ovat luonnollista alkuperää, ja osassa elintarvikkeiden saastumisen ovat aiheuttaneet ympäristöstä eli esimerkiksi laitumilta ja maatalousmailta peräisin olevat mineraalihiilivedyt. Niitä joutuu elintarvikkeisiin useista eri päästölähteistä, joita ovat muun muassa hiilen, raakaöljyn, petrolin ja maakaasun jalostus ja polttaminen, alumiinin, raudan ja teräksen valmistus, jätteiden polttaminen, tulipalot mukaan lukien metsäpalot, moottoriajoneuvojen pakokaasut sekä käytettyjen voiteluöljyjen hävittäminen. Vielä ei tiedetä tarkkaan, missä määrin ympäristössä esiintyviä hiilivetyjä kulkeutuu erilaisiin rehuaineisiin ja missä määrin ne siirtyvät rehuista eläinperäisiin elintarvikkeisiin.

4. Haitallisten mineraalihiilivetyjen esiintymistä ympäristössä on vähennettävä ehkäisemällä niiden päästöjä mahdollisimman tehokkaasti. Komissio myöntää, että tarvitaan lisää tietoa ympäristössä ja elintarvikeketjussa esiintyvien haitallisten mineraalihiilivetyjen keskinäisestä suhteesta ja mahdollisista vaikutuksista kansanterveyteen. Kuudennesta ympäristöä koskevasta Euroopan yhteisön toimintaohjelmasta annetussa komission tiedonannossa korostetaan yleisenä päämääränä ympäristön ja terveyden vuorovaikutuksen alalla sellaisen ympäristön laadun tason saavuttamista, jolla ihmisen luomilla epäpuhtauksilla ei ole ihmisen terveyteen merkittävää vaikutusta ja jolla ne eivät aiheuta terveysriskejä. Tämän toimintaohjelman puitteissa kannustetaan parantamaan tutkimuksen keinoin tietämystä ympäristön saastumisen vaikutuksista kansanterveyteen.

5. Osana kuudetta ympäristöä koskevaa toimintaohjelmaa vuoteen 2004 mennessä luodaan ilmansaasteita koskeva teemakohtainen strategia nimeltä Puhdasta ilmaa Eurooppaan (Clean Air for Europe). Strategiaan sisältyvät muun muassa sellaisesta yksityiskohtaisesta analyysista saadut tulokset, jossa tarkastellaan ilmanlaatua ja laskeumia koskevien koko yhteisön kattavien tavoitteiden saavuttamiseksi mahdollisesti tarvittavia lisätoimenpiteitä.

(1) EYVL L 194, 25.7.1975.